PMIndiaData/PMIndiaSum huggingface dataset:
MyGov के दो वर्ष पूरे होने के अवसर पर प्रधानमंत्री का अद्वितीय विचार-विमर्श

प्रधानमंत्री श्री नरेंद्र मोदी ने स्वंय को गोरक्षक कहने वाले लोगों के प्रति अपने आक्रोश का इजहार किया “जो स्वंय को गोरक्षक के नाम पर अपनी दुकानें चला रहे हैं और ऐसे मिथ्या गो रक्षकों के प्रति आपराधिक कार्रवाई करने का अनुरोध किया। सहभागी गर्वनेंस के लिए सरकार के वेब प्लेटफार्म MyGov. के दो वर्ष पूरे होने पर आयोजित अद्वितीय “टाऊन हाल” विचार-विमर्श में बोलते हुए प्रधानमंत्री ने कहा कि राज्य सरकारों को ऐसे लोगों के डोजियर तैयार करने चाहिए। इस बात का उल्लेख करते हुए कहा कि प्लास्टिक खाने से किस प्रकार गायों की मौत हो रही है, उन्होंने गाय के कल्याण के लिए वास्तव में चिंतित लोगों से कहा कि वे यह सुनिश्चित करने का प्रयास करें कि गाय प्लास्टिक न खाने पाएं। प्रधानमंत्री ने अच्छे गर्वनेंस, विदेश-नीति और सहभागी लोकतंत्र जैसे विविध विषयों पर पूछे गए प्रश्नों के उत्तर दिए। उन्होंने कहा कि लोकतंत्र की भावना तब तक अधूरी है जब कोई वोट देने के साथ ही नागरिक की भूमिका को समाप्त मान ले। उन्होंने जोर देकर कहा कि सहभागी लोकतंत्र आवश्यक है। उन्होंने कहा “अंतिम लक्ष्य की प्राप्ति” उतनी ही महत्वपूर्ण है जितनी की नीतियां और इसके लाभ लक्षित हितग्रहियों तक अवश्य पहूंचने चाहिए। उन्होंने कहा अच्छी गर्वनेंस वही है जो प्रक्रिया में रुकावटें न बने। उन्होंने आगे कहा कि शिकायत निवारण प्रणालियां लोकतंत्र की सबसे बड़ी ताकत हैं। श्री नरेंद्र मोदी ने कहा यदि कोई ऐसा एक क्षेत्र है जो अर्थव्यवस्था को ताकत प्रदान कर सके तो वह कृषि है। ग्रामीण शहरी मिशन का उल्लेख करते हुए प्रधानमंत्री ने कहा कि उनका मिशन गांव की आत्मा को बचाये रखने के साथ-साथ ग्रामीण क्षेत्रों में आधुनिक सुविधाएं मुहैया कराना है। हथकरघा विषय पर प्रधानमंत्री ने इस क्षेत्र को “राष्ट्र के लिए खादी-फैशन के लिए खादी” का नारा दिया और यह एक ऐसा सिद्धांत है जो लोगों के लिए मार्गदर्शक का काम कर सकता है। प्रधानमंत्री ने “देश पहले” को अपनी विदेश नीति का केंद्र बिंदू बताया। उन्होंने कहा कि भारतीय परिवेश ने भारत को अन्य देशों के साथ जोड़ने में एक महत्वपूर्ण भूमिका निभाई है। प्रधानमंत्री ने करीब 100 मिनट तक चले अपने विचार-विमर्श के दौरान स्वास्थ्य की देखभाल और पर्यटन के विषयों पर भी अपने विचार रखे। इससे पूर्व प्रधानमंत्री ने मन की बात रेडियो कार्यक्रम तथा MyGov. प्लेटफार्म में योगदान करने वाले युवाओं के साथ मंच पर विचार-विमर्श किया। प्रधानमंत्री ने नया PMO App का भी शुभारंभ किया और वे इस App के विकास में योगदान करने वाले युवाओं से भी मिले।
प्रधानमंत्री ने राष्ट्रीय खेल दिवस के अवसर पर सभी खिलाड़ियों और खेल प्रेमियों को बधाई दी; महान हॉकी खिलाड़ी मेजर ध्यानचंद को श्रद्धांजलि अर्पित की

प्रधानमंत्री श्री नरेन्द्र मोदी ने राष्ट्रीय खेल दिवस के अवसर पर सभी खिलाड़ियों और खेलों के प्रति उत्साह रखने वाले लोगों को बधाई दी है। प्रधानमंत्री ने महान भारतीय हॉकी खिलाड़ी मेजर ध्यानचंद को श्रद्धांजलि भी अर्पित की। प्रधानमंत्री ने कहा, “राष्ट्रीय खेल दिवस के अवसर पर, मैं सभी खिलाड़ियों और खेल में उत्साह रखने वाले लोगों को बधाई देता हूं, जो बड़े ही जोश और जुनून के साथ खेल का अनुसरण करते हैं। मैं अनुकरणीय मेजर ध्यानचंद को अपनी श्रद्धांजलि अर्पित करता हूं, जिनका शानदार खेल कौशल भारतीय हॉकी के लिए अदभुत है। खेल का मतलब शारीरिक तंदुरुस्ती, मानसिक सतर्कता और व्यक्तित्व विकास होता है। भारत को एक विशाल खेल प्रतिभा का आशीर्वाद मिला हुआ है। इनकी क्षमता को निखारने के लिए इण्‍डिया स्‍पोर्ट्स द्वारा एक पोर्टल की शुरुआत की गई थी। नेशनल स्‍पोर्ट्स टैलेंट सर्च पोर्टल, युवाओं को उनके खेल की आकांक्षाओं को बढ़ाने और उसमें चमक लाने के लिए आवश्यक दिशा-निर्देश और समर्थन देता है।”
मंत्रिमंडल ने हिन्‍दुस्‍तान वेजीटेबल आयल्‍स कार्पोरेशन लिमिटेड के स्‍वामित्‍व वाली भूमि परिसंपत्तियों के आवास एवं शहरी विकास मंत्रालय को हस्‍तांतरण को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने हिन्‍दुस्‍तान वेजीटेबल आयल्‍स कार्पोरेशन लिमिटेड (एचवीओसी) के स्‍वामित्‍व वाली समस्‍त भूमि परिसंपत्तियों को समुचित उपयोग/निपटान के लिए आवास एवं शहरी विकास मंत्रालय अथवा इसकी अधिकृत एजेंसी को हस्‍तांतरण करने के लिए अपनी मंजूरी प्रदान कर दी है। एचवीओसी की भूमि परिसंपत्तियों के हंस्‍तातरण की एवज में, एचवीओसी द्वारा सरकार से लिए गए समस्‍त ऋणों एवं उस पर ब्‍याज की सम्‍पूर्ण देयताओं को बट्टे खाते डाल दिया जाएगा। सरकार ने विभिन्‍न न्‍यायालयों/न्‍यायाधिकरणों/प्राधिकरणों में लंबित मामलों के फलस्‍वरूप भविष्‍य में उत्‍पन्‍न होने वाली सभी आकस्मिक देयताओं को भी ध्‍यान में रखा गया है। सात शहरों में स्थित यह भूमि अनेक वर्षों से बिना किसी इस्‍तेमाल के पड़ी हुई है। आवास एवं शहरी विकास मंत्रालय को इन परिसंपत्तियों के हस्‍तांतरण से इस भूमि को सार्वजनिक उद्देश्‍य के लिए इस्‍तेमाल किया जा सकेगा। इससे एचवीओसी, जो कि परिसमापन के अधीन सार्वजनिक क्षेत्र का एक रूग्‍ण उपक्रम है, को शीघ्र बंद करने में सुविधा होगी।
सेना ने प्रधानमंत्री राहत कोष में सौ करोड़ रुपये से भी अधिक का दान किया

भारतीय सेना ने प्रधानमंत्री राहत कोष में 100 करोड़ रुपये से भी अधिक राशि दान में दी है। यह राशि सेना के अधिकारियों और सैनिकों ने अपना एक-एक दिन का वेतन दान करके जुटाई है। थल सेना अध्यक्ष जनरल दलबीर सिंह ने 67वें सेना दिवस के अवसर पर सेना भवन में आयोजित परम्परागत ‘ऐट होम’ के दौरान प्रधानमंत्री श्री नरेन्द्र मोदी को इस राशि का चैक सौंपा।
मंत्रिमंडल ने बाह्य अंतरिक्ष के शांतिपूर्ण इस्तेमाल के लिए भारत तथा ताजीकिस्तान के बीच समझौता ज्ञापन को स्वीकृति दी

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल को बाह्य अंतरिक्ष के शांतिपूर्ण इस्तेमाल के लिए भारत तथा ताजीकिस्तान के बीच समझौता ज्ञापन से अवगत कराया गया। इस समझौता पर दूशानबे में 8 अक्टूबर, 2018 को हस्ताक्षर किए गए थे। प्रमुख विशेषताएं : · यह समझौता पृथ्वी के दूर संवेदी, सेटेलाइट संचार, सेटेलाइट आधारित नैविगेशन, अंतरिक्ष विज्ञान तथा ग्रहों की खोज, अंतरिक्ष विज्ञान और अंतरिक्ष प्रणालियों और ग्राउंड सिस्टम, अंतरिक्ष टेक्नोलॉजी ऐप्लीकेशन सहित अंतरिक्ष विज्ञान टेक्नोलॉजी तथा ऐप्लीकेशनों में सहयोग की संभावनाओं में सहायक होगा। · इस समझौता से एक संयुक्त कार्य समूह बनेगा जो इस समझौता को लागू करने की समय सीमा और उपायों सहित एक कार्य योजना तैयार करेगा। कार्य समूह में डीओएस/ इसरो तथा ताजीकिस्तान गणराज्य की लैंड मैनेजमैंट तथा जियोडेसी स्टेट कमेटी के सदस्य होंगे। प्रमुख प्रभाव : यह समझौता भारत और उज्बेकिस्तान के बीच सहयोग को मजबूत बनाएगा और दूर संवेदी, सेलेटाइट संचार, सेटेलाइट नैविगेशन, अंतरिक्ष विज्ञान तथा बाह्य अतंरिक्ष की खोज के क्षेत्र में नई शोध गतिविधियां तथा ऐप्लीकेशन संभावनाओं में तेजी लाएगा। लाभ : इस समझौते से मानवता के लाभ के लिए अंतरिक्ष प्रौद्योगिकी ऐप्लीकेशन के क्षेत्र में संयुक्त गतिविधियां बढ़ेंगी। इस समझौता से संयुक्त कार्य समूह बनेगा जो समझौता के प्रावधानों को लागू करने की समय सीमा तथा उपायों सहित कार्य योजना तैयार करेगा।
प्रधानमंत्री ने पूर्वोत्तर में रेल संपर्क और बुनियादी ढांचे को मजबूत बनाने  की सराहना की

प्रधानमंत्री श्री नरेन्द्र मोदी ने राष्ट्रपति श्रीमती द्रौपदी मुर्मू के द्वारा आज गुवाहाटी से मेंदीपाथर-गुवाहाटी-शोखुवी स्पेशल ट्रेन को झंडी दिखाकर रवाना किये जाने पर प्रसन्नता व्यक्त की है। भारतीय रेलवे के एक ट्वीट का उत्तर देते हुए, प्रधानमंत्री ने अपने ट्वीट में कहा: “पिछले 8 वर्षों में पूर्वोत्तर में कनेक्टिविटी को और अधिक मजबूत बनाने के लिए निरंतर प्रयास किए गए हैं। इससे विशेष रूप से इस क्षेत्र के युवाओं को सहायता मिलेगी।”
प्रधानमंत्री ने स्वाहिद दिवस के अवसर पर असम आंदोलन में भाग लेने वाले सभी लोगों के वीरतापूर्ण साहस को नमन किया

प्रधानमंत्री श्री नरेन्द्र मोदी ने स्वाहिद दिवस के अवसर पर असम आंदोलन में भाग लेने वाले सभी लोगों के वीरतापूर्ण साहस को नमन किया है। अपने एक ट्वीट में, प्रधानमंत्री ने कहा; “असम आंदोलन का हमारे इतिहास में एक विशेष स्थान है। आज, स्वाहिद दिवस के अवसर पर, मैं इस आंदोलन में भाग लेने वाले सभी लोगों के वीरतापूर्ण साहस को नमन करता हूं। हम असम की अनूठी संस्कृति को संरक्षित करने में उनके योगदान को कभी नहीं भूलेंगे।”
प्रधानमंत्री ने श्‍यामजी कृष्‍ण वर्मा की जयंती के अवसर पर उन्‍हें श्रद्धांजलि अर्पित की

प्रधानमंत्री श्री नरेन्‍द्र मोदी ने श्‍यामजी कृष्‍ण वर्मा की जयंती के अवसर पर उन्‍हें भावभीनी श्रद्धांजलि अर्पित की और लोगों से अपील की कि वे क्रांति तीरथ स्‍मारक देखने जाएं, जो श्‍यामजी कृष्‍ण वर्मा के जीवन और योगदान का स्‍मरण कराता है। उन्‍होंने कहा कि “उनकी जयंती के अवसर पर मैं नतमस्‍तक होकर श्‍यामजी कृष्‍ण वर्मा को नमन करता हूं। वे एक सच्‍चे राष्‍ट्रभक्‍त थे, जिन्‍होंने भारत और विदेश में अनेक राष्‍ट्रवादियों को प्रेरित किया। श्‍यामजी कृष्‍ण वर्मा का इंडिया हाउस के साथ गहरा संबंध था, जो लंदन में राष्‍ट्रवादी आंदोलन का एक सक्रिय केन्‍द्र था। 1913 में मुझे श्‍यामजी कृष्‍ण वर्मा की अस्थियां स्विटजरलैंड से भारत लाने का सौभाग्‍य प्राप्‍त हुआ। 2010 में हमने क्रांति तीरथ राष्‍ट्र को समर्पित किया। क्रांति तीरथ एक स्‍मारक है जो जो श्‍यामजी कृष्‍ण वर्मा के जीवन और योगदान का स्‍मरण कराता है। मैं आप से अपील करता हूं कि आप मांडवी (कच्‍छ जिला, गुजरात) स्थित स्‍मारक देखने जाएं और श्‍यामजी कृष्‍ण वर्मा के जीवन से प्रेरणा लें।”
केंद्रीय मंत्रिमंडल ने भारत और रूस के बीच युवा मामलों में सहयोग पर एमओयू को मंजूरी दी

भारत और रूस के बीच युवा मामलों के क्षेत्र में आदान-प्रदान कार्यक्रमों से युवाओं के बीच विचारों, मूल्यों और संस्कृति के विनिमय को बढ़ावा देने में मदद मिलेगी। इसके लिए दोनों देशों के मित्रतापूर्ण संबंधों को सुदृढ़ करते हुए लोगों का लोगों से संपर्क स्थापित करने पर जोर दिया जाएगा। विनिमय कार्यक्रमों में भाग लेने के लिए चयन वस्तुनिष्ठ एवं पारदर्शी तरीके से किया जाएगा और एमओयू के तहत आयोजित कार्यक्रमों के परिणाम सार्वजनिक जांच के लिए खुला रहेंगे। विनियम कार्यक्रमों से युवाओं में अंतरराष्ट्रीय नजरिया विकसित करने में मदद मिलेगी और इससे युवा मामलों के क्षेत्र में उनके ज्ञान और विशेषज्ञता में विस्तार होगा।
प्रधानमंत्री ने एनएसएस के अवसर पर जापान के प्रधानमंत्री से मुलाकात की

प्रधानमंत्री श्री नरेन्‍द्र मोदी और जापान के प्रधानमंत्री श्री शिंजो आबे की एनएसएस 2016 के अवसर पर मुलाकात हुई। जापान के साथ विशेष सामरिक और वैश्विक भागीदारी के संदर्भ में दोनों देशों के प्रधानमंत्रियों के बीच बेहद सौहार्दपूर्ण महौल में विचार-विमर्श किया गया। प्रधानमंत्री अबे ने दिसंबर, 2015 में भारत की अपनी द्विपक्षीय यात्रा के दौरान उत्‍कृष्‍ट आतिथ्‍य के लिए प्रधानमंत्री मोदी को धन्‍यवाद दिया। उन्‍होंने कहा कि इस दौरान उनकी वाराणसी यात्रा अविस्‍मरणीय थी। प्रधानमंत्री अबे ने स्‍वीकार किया कि प्रधानमंत्री मोदी के नेतृत्‍व में भारतीय अर्थव्‍यवस्‍था अब वैश्विक विकास के इंजन के रूप में काम कर रही है। दोनों नेताओं ने प्रधानमंत्री अबे की यात्रा के दौरान लिए गए निर्णयों की समीक्षा की और इनके तीव्र गति से कार्यान्‍वयन पर संतोष भी व्‍यक्‍त किया। प्रधानमंत्री अबे ने जानकारी दी कि वाराणसी में सम्‍मेलन केंद्र परियोजना को आगे बढ़ाने के लिए जापान से एक सर्वेक्षण अभियान दल मई में भारत आएगा। दोनों नेताओं ने आगामी व्‍यापार और निवेश को प्रोत्‍साहन देने के उपायों पर भी विचार-विमर्श किया। प्रधानमंत्री ने इंटरनेशनल फ्लीट रिव्‍यू में जापान की मजबूत भागीदारी के लिए प्रधानमंत्री अबे को धन्‍यवाद दिया। दोनों नेताओं ने आतंकवाद के निरंतर खतरे पर भी विचार-विमर्श किया और अंतरराष्‍ट्रीय समुदाय के द्वारा इससे निपटने के लिए चुनिंदा दृष्टिकोण अपनाने से बचने की भी आवश्‍यकता पर जोर दिया। उन्‍होंने अंतरराष्‍ट्रीय और क्षेत्रीय मुद्दों की भी समीक्षा की। प्रधानमंत्री अबे ने कहा कि वह इस वर्ष में प्रधानमंत्री मोदी की द्विपक्षीय जापान यात्रा को लेकर बेहद आशान्वित हैं।
प्रधानमंत्री ने न्यू इंडिया कॉन्क्लेव को संबोधित किया

प्रधानमंत्री श्री नरेन्द्र मोदी ने नई दिल्ली में आज वाई4डी न्यू इंडिया कॉन्क्लेव को संबोधित किया। उन्होंने कहा कि देश आज बदलाव के दौर से गुजर रहा है। यह बताते हुए कि भारत आज दुनिया में सबसे अधिक रफ्तार से विकास करने वाली अर्थव्यवस्था है, प्रधानमंत्री ने कहा कि अंतर्राष्ट्रीय रिपोर्ट के अनुसार भारत में गरीबी रिकॉर्ड रफ्तार से घट रही है। उन्होंने कहा कि सरकार केवल इनेबलर की भूमिका निभा सकती है जबकि युवा न केवल उपलब्ध संभावनाओं का फायदा उठा रहे हैं, बल्कि वे खुद के लिए नई संभावनाएं भी सृजित कर रहे हैं। प्रधानमंत्री ने कहा कि युवाओं की आकांक्षाओं और ताकत की ही तरह भारत बड़ी-बड़ी परिवर्तनकारी पहल कर रहा है। इस संदर्भ में उन्होंने कुछ उदाहरण दिए जैसे: 3 करोड़ बच्चों का टीकाकरण, पिछले 4 साल के दौरान 1.75 लाख किलोमीटर ग्रामीण सड़क का निर्माण, प्रत्येक गांव तक बिजली की पहुंच, अक्टूबर 2017 से अब तक 85 लाख घरों का विद्युतीकरण, 4.65 करोड़ गरीब परिवारों को गैस कनेक्शन और पिछले 4 साल के दौरान गरीबों के लिए 1 करोड़ से अधिक मकानों का निर्माण। उन्होंने कहा कि ये बड़े आंकड़े इसलिए संभव हो सके हैं क्योंकि भारत में 800 मिलियन लोग 35 वर्ष से कम आयु के हैं। प्रधानमंत्री ने देश के उन तमाम नेताओं का उदाहरण दिया जो महज साधारण पृष्ठभूमि से आते हुए आज शीर्ष पदों तक पहुंचे हैं। उन्होंने कहा कि उन्हें पता है कि न्यू इंडिया के युवा क्या चाहते हैं। प्रधानमंत्री ने कहा कि माहौल में बदलाव का दायरा केवल राजनीतिक तक ही सीमित नहीं है। उन्होंने कहा कि शीर्ष प्रशासनिक सेवाओं में अब तमाम युवा ग्रामीण एवं छोटे शहरों की पृष्ठभूमि से आ रहे हैं। उन्होंने कहा कि हिमा दास और उनकी तरह खेल पदक जीतने वाले अन्य युवा न्यू इंडिया का प्रतिनिधित्व करते हैं। प्रधानमंत्री ने कहा कि यंग इंडिया को लगता है ‘कुछ भी संभव है! सब कुल हासिल किया जा सकता है’। प्रधानमंत्री ने कहा कि साइलोज को अब समाधान पर जोर के साथ बदला जा रहा है। उन्होंने कहा कि अब देश की जरूरतों को समझने और लोगों के जीवन को आसान बनाने पर जोर दिया जा रहा है। उन्होंने बताया कि भारतमाला, सागरमाला, मुद्रा, स्टैंड-अप इंडिया और आयुष्मान भारत जैसी सरकार की योजनाएं और कार्यक्रम किस प्रकार देश की विभिन्न जरूरतों को पूरा करने के उद्देश्य से तैयार किए गए हैं। उन्होंने कहा कि सरकार नवाचार और अनुसंधान को काफी महत्व दे रही है। प्रधानमंत्री ने कहा कि युवा डिजिटल भुगतान को रफ्तार दे रहे हैं। उन्होंने कहा कि देश के स्वतंत्रता संग्राम में युवाओं की ताकत और उत्साह ने महत्वपूर्ण भूमिका निभाई थी। उन्होंने कहा कि न्यू इंडिया के लिए आज की पीढ़ी के युवाओं को भी वही भूमिका निभानी होगी।
भारत और सेशल्स के बीच नवीकर्णीय ऊर्जा सहयोग के बारे में समझौता ज्ञापन को कैबिनेट की मंजूरी

केंद्रीय मंत्रिमंडल ने आज यहां प्रधानमंत्री श्री नरेंद्र मोदी की अद्यक्षता में हुई बैठक में उस समझौता ज्ञापन पर हस्ताक्षर का अनुमोदन कर दिया जो मार्च, 2015 में प्रधानमंत्री की सेशल्स यात्रा के दौरान नवीकरणीय ऊर्जा सहयोग के बारे में भारत और सेशल्स के बीच किया गया था। समझौता ज्ञापन का उद्देश्य समानता और आपसी लाभ के आधार पर दोनों देशों के बीच नवीकरणीय ऊर्जा सहयोग को सुदृढ़, प्रोत्साहित और विकसित करना है। समझौता ज्ञापन से दोनों देशों के बीच नवीकरणीय ऊर्जा के क्षेत्र में द्वीपक्षीय सहयोग बढ़ाने में भी मदद मिलेगी।
अमेरिकी उपराष्ट्रपति जो बायडन और अमेरिकी सेक्रेटरी ऑफ स्टेट जॉन कैरी द्वारा आयोजित भोज के अवसर पर प्रधानमंत्री के भाषण का मूल पाठ

दोनों के बीच किस प्रकार का विश्‍वास है, leadership के बीच में किस प्रकार की chemistry है, वही तो आख़िरकर लंबे अरसे तक काम देती है। सिर्फ Mars में ही, भारत और अमेरिका का मिलन हुआ है, ऐसा नहीं है, अब धरती पर भी उतना ही निकट का मिलन संभव हो चुका है। कुछ कठिनाइयां जरूर है। आप 120 वोल्ट की सिस्‍टम वाले हैं, मैं 220 वोल्‍ट वाला हूं। 120 और 220 के बीच में ऊर्जा का जो अंतर है, उसका मेल करना है, उस यात्रा में हम सफल होंगे। और इसलिए – 120 वोल्ट और 220 वोल्‍ट – दोनों एक साथ काम करने के सामर्थ्‍य के साथ आज आपके बीच में खड़े हैं। मैं इन दोनों महानुभावों के विषय में एक बात कहता हूं। आमतौर पर राजनीतिक जीवन में सरल रास्‍ते पर चलना सब पसंद करते हैं। सरल रास्‍ते पर पहुंचने की कोशिश भी करते हैं। लेकिन बहुत कम लोग होते हैं, जो सामने चल करके संकटों को मोल लेते हैं। ये दोनों नेताओं की विशेषता रही है कि जहां-जहां जब भी कोई संकट हुआ, तो राजनीतिक हिसाब-किताब से परे रह के उससे जुड़ना, उससे जूझना और समस्‍या का समाधान करने के लिए जी तोड़ मेहनत करना इन दोनों नेताओं का स्‍वभाव है। ये राजनीति में बहुत ही Rarely देखा जाता है, क्‍योंकि मक्‍खन पे लकीर बनाना बड़ा आसान होता है, लेकिन पत्‍थर पर लकीर बनाने के लिए बड़ा साहस चाहिए। और ये, ये दोनों नेता उस मिजाज के है। आज मैं ये विश्‍वास से कहता हूं, भारत बहुत तेज गति से आगे बढ़ रहा है। भारत की युवा शक्ति, भारत का talent, भारत का Innovative Nature, भारत की Ancient civilisation – ये सारी बातें आज विश्‍व के मंच पर एक आशा को जन्‍म देने वाली बनी है। विश्‍व की जो आशाएं हैं, उन आशाओं को पूर्ण करने के लिए भारत प्रतिबद्ध है, भारत कटिबद्ध है, और मैं विश्‍व समुदाय को और खास करके अमेरिका को विश्‍वास दिलाता हूं कि विश्‍व जिन आशाओं और आकांक्षाओं के साथ भारत की तरफ देख रहा है, भारत उसके लिए सज्‍य हो चुका है। भारत कदम बढ़ाने के लिए तैयार हो चुका है। और अमेरिका के साथ मिलकर के हम उन रास्‍तों को चुनना पसंद करेंगे, जो मानव जाति के कल्‍याण के लिए काम आए। विश्‍व कल्‍याण के काम आए। लोकतंत्र को मजबूत करे। संकटों से जूझ रहा विश्‍व का छोटा से छोटा देश क्‍यों न हो, विश्‍व का पिछड़ा से पिछड़ा मानव समाज क्‍यों न हो – उनके संकटों को दूर करने में हमारी भी शक्ति‍यां काम आएंगी। ऐसा मुझे विश्‍वास है। बहुत ही सफल यात्रा के बाद, आज इस महत्‍वपूर्ण समारोह में, मुझे आप लोगों से मिलने का अवसर मिला है। मैं President Obama का भी हृदय से अभिनंदन करता हूं, आभार व्‍यक्‍त करता हूं। उन्‍होंने काफी वक्त निकाला। हम लंबे अरसे तक कल और आज साथ रहे। और आज तो वो मेरे साथ सैर करने के लिए भी निकल पड़े थे। इतनी सहजता के साथ इन हमारे संबंधों ने एक नया आयाम लिया है। मैं इसके लिए मैं President Obama का भी हृदय से बहुत-बहुत आभार व्‍यक्‍त करता हूं। इस भोज सम्‍मान के लिए मैं उपराष्‍ट्रपति जी का हृदय से अभिनंदन करता हूं। विदेश मंत्री जी का भी अभिनंदन करता हूं। और आप सबको बहुत-बहुत शुभकामनाएं देता हूं। धन्‍यवाद।
पेरू की राजधानी लीमा में जलवायु परिवर्तन वार्ता को लेकर भारत का दृष्टिकोण

प्रधानमंत्री श्री नरेन्‍द्र मोदी की अध्यक्षता में आयोजित हुई केंद्रीय मंत्रिमंडल की बैठक में पेरू की राजधानी लीमा में 1 से 12 दिसंबर, 2014 तक आयोजित 20वीं कॉन्फ्रेंस ऑफ पार्टिज (सीओपी-20) में जलवायु परिवर्तन पर वार्ता स्थिति को अपनी मंजूरी दे दी है। ऐसी उम्मीद है कि सीओपी-20 में 2015 एग्रीमेंट और इंटेन्डिड नेशनली डिटरमाइंड कंट्रीब्यूशंस (आईएनडीसी) के तत्वों पर ध्यान केंद्रित किया जाएगा। जलवायु परिवर्तन पर वार्ता पर सरकार का रुख देश के हितों को सुरक्षित रखने वाला है जो कि युनाइडेट नेशन फ्रेमवर्क कंवेन्शन ऑन क्लाइमेंट चेंज (यूएनएफसीससीसी) और इसके क्योटो प्रोटोकॉल (केपी) के सिद्धांतों पर आधारित है। इससे इन मुद्दों पर विकासशील देशों के बीच एकजुटता में भी वृद्धि होगी।
मंत्रिमंडल ने फार्मा क्षेत्र में सहयोग के लिए भारत और उज्बेकिस्तान के बीच समझौता-ज्ञापन को मंजूरी दी

प्रधानमंत्री श्री नरेन्द्र मोदी की अध्यक्षता में केन्द्रीय मंत्रिमंडल ने दवा उत्पादों के कारोबार, उद्योग और अनुसंधान एवं विकास संबंधी क्षेत्र में सहयोग बढ़ाने के लिए भारत और उज्बेकिस्तान के बीच समझौता-ज्ञापन पर हस्ताक्षर किये जाने को मंजूरी दे दी। 01 अक्तूबर, 2018 को उज्बेकिस्तान के राष्ट्रपति के भारत आगमन के दौरान समझौता-ज्ञापन पर हस्ताक्षर किये जाएंगे। दोनों देशों में फार्मा उद्योग के विकास तथा फार्मा क्षेत्र में व्यापार, उत्पादन, अनुसंधान एवं विकास में द्विपक्षीय सहयोग के महत्व को ध्यान में रखते हुए दोनों देश द्विपक्षीय सहयोग के लिए एक औपचारिक प्रणाली बनाने का प्रयास करते रहे हैं। समझौता-ज्ञापन से दोनों देशों में विभिन्न उपचारात्मक वर्गों में सक्रिय औषधीय यौगिकों (एपीआई) सहित दवा उत्पादन की संभावनाएं पैदा होंगी। समझौता ज्ञापन से व्यापार एवं पंजीकरण प्रक्रियाओं, एपीआई सहित दवा उत्पादों के निर्यात एवं आयात के लिए वैधानिक तथा नियमन आवश्यकताओं के संबंध में सूचनाओं का आदान-प्रदान भी संभव होगा। समझौता-ज्ञापन से दवा उत्पादों के व्यापार, उद्योग तथा अनुसंधान एवं विकास के क्षेत्र में उज्बेकिस्तान गणराज्य के साथ सहयोग बढ़ेगा।
प्रधानमंत्री मोदी ने ‘हर घर तिरंगा आंदोलन’ के प्रति उत्साही प्रतिक्रिया देखकर प्रसन्नता व्यक्त की

‘हर घर तिरंगा आंदोलन‘ को मिली उत्साहजनक प्रतिक्रिया के बाद प्रधानमंत्री श्री नरेन्‍द्र मोदी ने प्रसन्नता व्यक्त की है। माईगवइंडिया के ट्वीट के जवाब में प्रधानमंत्री ने कहा: “हर घर तिरंगा आंदोलन‘ के प्रति इतनी उत्साहजनक प्रतिक्रिया देखकर बहुत खुश हूं।”
प्रधानमंत्री ने महारानी एलिजाबेथ द्वितीय के निधन पर शोक व्यक्त किया

प्रधानमंत्री श्री नरेन्द्र मोदी ने महामहिम महारानी एलिजाबेथ द्वितीय के निधन पर शोक व्यक्त किया है। एक ट्वीट में प्रधानमंत्री ने कहा; “महामहिम महारानी एलिजाबेथ द्वितीय को हमारे समय के एक दिग्गज के रूप में याद किया जाएगा। उन्होंने अपने राष्ट्र और लोगों को प्रेरक नेतृत्व प्रदान किया। उन्होंने सार्वजनिक जीवन में गरिमा और शालीनता का परिचय दिया। उनके निधन से आहत हूं। इस दुख की घड़ी में मेरी संवेदनाएं उनके परिवार और ब्रिटेन के लोगों के साथ हैं।” “2015 और 2018 में ब्रिटेन की अपनी यात्राओं के दौरान मेरी महारानी एलिजाबेथ द्वितीय के साथ यादगार भेंट हुईं। मैं उनके उत्साह पूर्ण भाव और सहृदयता को कभी नहीं भूलूंगा। एक बैठक के दौरान उन्होंने मुझे वह रूमाल दिखाया जो महात्मा गांधी ने उन्हें उनके विवाह में उपहार में दिया था। मैं उस भावपूर्ण क्षण को हमेशा संजो कर रखूंगा।”
प्रधान मंत्री का संदेश

मेरे प्यारे देशवासियों और विश्व के नागरिकों, नमस्ते ! भारत के प्रधान मंत्री की शासकीय वेबसाइट पर आपका हार्दिक स्वागत है। मैं इस वेबसाइट को आपस में सीधी बातचीत का एक अति महत्वपूर्ण माध्यम मानता हूं। मैं विश्वभर के लोगों से संपर्क बनाने के लिए तकनीकी शक्ति और सोसल मीडिया में दृढ़ विश्वास करता हूं। मुझे आशा है कि इस मंच से एक व्यक्ति के विचारों को सुनने, समझने और जानने का अवसर मिलेगा।। इस वेबसाइट के माध्यम से आप सभी नवीन सूचनाएं, मेरे भाषणों, कार्यक्रमों, विदेश दौरों के बारे में अद्यतन जानकारी और बहुत कुछ प्राप्त कर सकेंगे। मैं भारत सरकार द्वारा उठाए जा रहे नए कदमों के बारे में भी आपको अवगत कराता रहूंगा। इस वेबसाइट पर एक बार फिर आपका हार्दिक स्वागत है और आशा है कि आने वाले महीनों में अनेक मुद्दों पर आपके साथ चर्चा करूंगा। आपका, नरेन्द्र मोदी
प्रधानमंत्री ने नोबल शांति पुरस्कार मिलने पर कैलाश सत्यार्थी और मलाला युसुफज़ई को बधाई दी

प्रधानमंत्री श्री नरेन्द्र मोदी ने नोबल शांति पुरस्कार मिलने पर श्री कैलाश सत्यार्थी को बधाई दी है। प्रधानमंत्री ने कहा “श्री कैलाश सत्यार्थी को नोबल शांति पुरस्कार मिलने पर बधाई। पूरे देश को यह महत्वपूर्ण उपलब्धि को हासिल करने पर गर्व है। श्री कैलाश सत्यार्थी ने अपना जीवन ऐसे कार्य में लगाया जिसका समूची मानवता के लिए बेहद महत्व है। मैं उनके इन प्रयासों के लिए उनका अभिनंदन करता हूं।” प्रधानमंत्री ने पाकिस्तान की सुश्री मलाला युसुफज़ई को भी नोबल शान्ति पुरस्कार मिलने पर बधाई दी। प्रधानमंत्री ने कहा “मलाला युसुफज़ई का जीवन दृढ़ता और साहस से भरा है। मैं उन्हें नोबल शान्ति पुरस्कार मिलने पर बधाई देता हूं।”
प्रधानमंत्री श्री नरेन्द्र मोदी और अमेरिका के राष्ट्रपति श्री जोसेफ आर बाइडेन के बीच वर्चुअल बैठक

प्रधानमंत्री नरेन्द्र मोदी और अमेरिका के राष्ट्रपति जोसेफ आर. बाइडेन के बीच आज वर्चुअल बैठक हुई। भारत-अमेरिका 2+2 मंत्रिस्तरीय वार्ता के लिए वाशिंगटन डीसी गए रक्षा मंत्री श्री राजनाथ सिंह और विदेश मंत्री डॉ. एस जयशंकर, इस वार्तालाप के दौरान व्हाइट हाउस में अपने अमेरिकी समकक्षों, रक्षा मंत्री लॉयड ऑस्टिन और विदेश मंत्री एंटनी ब्लिंकन के साथ मौजूद थे। दोनों नेताओं ने कई क्षेत्रीय और वैश्विक मुद्दों जैसे कोविड-19 महामारी, वैश्विक आर्थिक सुधार, जलवायु कार्रवाई, दक्षिण एशिया और भारत-प्रशांत क्षेत्र में हालिया घटनाक्रम और यूक्रेन की स्थिति पर विचारों का व्यापक आदान-प्रदान किया। उन्होंने हाल के वर्षों में द्विपक्षीय संबंधों में हुई महत्वपूर्ण प्रगति की भी समीक्षा की। दोनों नेताओं ने इस मुद्दे पर भी सहमति जताई कि भारत-अमेरिका व्यापक वैश्विक रणनीतिक साझेदारी को और मजबूत करने से दोनों देशों को अत्याधिक लाभ होगा और इससे वैश्विक शांति, समृद्धि और स्थिरता में भी योगदान मिलेगा।
प्रधानमंत्री ने हिमाचल प्रदेश का दौरा किया और बिलासपुर में एम्‍स की आधारशिला रखी

प्रधानमंत्री श्री नरेन्‍द्र मोदी ने आज हिमाचल प्रदेश में बिलासपुर का दौरा किया। प्रधानमंत्री ने बिलासपुर में अखिल भारतीय आयुर्विज्ञान संस्‍थान (एम्‍स) की आधारशिला रखी। इस 750 बिस्‍तर वाले अस्‍पताल के निर्माण में अनुमानत: 1350 करोड़ रुपये की लागत आएगी। स्‍वास्‍थ्‍य सुविधा के अलावा, यहां नर्सिंग के साथ-साथ स्‍नातक से नीचे और स्‍नातकोत्‍तर स्‍तर की चिकित्‍सा शिक्षा भी उपलब्‍ध कराई जाएगी। प्रधानमंत्री ने प्राथमिक स्‍वास्‍थ्‍य सुविधा के लिए डिजिटल नर्व सेंटरों के शुभारंभ के लिए पट्टिका का भी अनावरण किया। प्रधानमंत्री ने ऊना में भारतीय सूचना एवं प्रौद्योगिकी संस्‍थान (आईआईआईटी) की आधारशिला रखी। प्रधानमंत्री ने कंडरोरी, कांगड़ा स्थित भारतीय इस्‍पात प्राधिकरण लिमिटेड की स्‍टील प्रसंस्‍करण इकाइ का भी उद्घाटन किया।
हैनोवर के लॉर्ड मेयर को प्रधानमंत्री का उपहार

प्रधानमंत्री श्री नरेन्‍द्र मोदी ने आज (12.04.2015) हैनोवर के लॉर्ड मेयर को जीवन की विविध अवस्‍थाएं, प्रकृति से रिश्‍ता और साथ ही पृथ्‍वी पर जीवन की परस्‍पर संबद्ध प्रकृति को प्रदर्शित करने वाली मधुबनी पेंटिंग भेंट की। यह पेंटिंग राष्‍ट्रीय पुरस्‍कार से सम्‍मानित कलाकार 70 वर्षीया श्रीमती बऊआ देवी ने कैनवास पर बनायी है। चित्रकला की मधुबनी शैली पूर्वी भारतीय राज्‍य बिहार के मिथिला क्षेत्र की म‍हिलाओं द्वारा विकसित ग्रामीण कला है। यह पेंटिंग उंगलियों, निब-पेन्‍स, टहनियों और माचिस की तीलियों से सामान्‍यत: प्राकृतिक रंगों और रोगनों का इस्‍तेमाल करते हुए बनायी जाती हैं और इसमें आकर्षक ज्‍या‍मितीय आकार उकेरे जाते हैं। ज्‍यादातर मधुबनी पेंटिंग्‍स मानव और प्रकृति के साथ उसके रिश्‍ते, दृश्‍य और प्राचीन महाकाव्‍यों के देवताओं को चित्रित करती हैं। इन पेंटिंग्‍स में प्राकृतिक पदार्थ, पौधे, सामाजिक आयोजन भी उकेरे जाते हैं। प्रत्‍येक अवसर और त्‍योहार के लिए पेंटिंग्‍स हैं।